Sebastian Ghiță candidează la europarlamentare cap de listă la PRU. ”Strig din tot pieptul meu de român: Trăiască România Mare și Suverană!”

Sebastian Ghiță a anunțat dumunică, la România TV, că va candida la alegerile europarlamentare din mai pe listele Partidului România Unită (PRU). Ghiță, proaspăt scăpat de mandatul de arestare, va fi cap de listă, urmat de Bogdan Diaconu (ex-PSD, ex-PC) și avocata Laura Vicol.

Ghiță, care a fugit în Serbia în 2017, unde a primit azil politic, a anunțat că PRU va avea un program anti-UE și suveranist. El a vorbit despre presupusa amenințare a migranților musulmani și despre nevoia unei Românii creștine – elemente identice cu discursul politic al lui Viktor Orban.

Cele mai importante declarații ale lui Ghiță:

Voi candida în fața românilor, primul pe lista Alianței PRM-PRU, indiferent de vehiculul politic cu care ne vom prezenta în alegeri. Cine vreți să vorbească despre viitorul României, străinii? Voi candida pentru că o voce românească trebuie să se audă tare și răspicat. Trăiască România Mare Unită și Suverană. Campania aceasta electorală nu este despre Europa, Bruxelles și ONG-urile lui Cioloș. Campania aceasta este despre noi, despre români

Să ne răspundă slugile lui Soros pe următoarele teme: Care e poziția lor față de migrația ilegală din Europa? România va rămâne o țară creștină, ce partide vor să înalțe moschei în România?

Cine i-a permis lui Tudorel Toader să încalce suveranitatea și să accepte ideea de procuror european?

Azi, bandele Rezist ale lui Cioloș și Soros atacă judecători

România va fi o țară în care pământurile și pădurile vor reveni în posesia statului român

Gazele din Marea Neagră, aurul de la Roșia Montană, petrolul luat de OMV trebuie să revină statului român

Dacă americanii au ales un președinte, Donald Trump, care a promis o Americă Mare, de ce nu ar vota și românii pentru România Mare?

Profit de prezența voastră aici pentru a striga din tot pieptul meu de român: Trăiască România Mare și Suverană

Sursa Foto: Inquam Photos / Octav Ganea